
КОЛЕКТИВЕН ТРУДОВ ДОГОВОР 
ЗА СИСТЕМАТА НА 
ПРЕДУЧИЛИЩНОТО И УЧИЛИЩНОТО ОБРАЗОВАНИЕ
(ЕДИН ПО-РАЗЛИЧЕН ПРОЧИТ)

	На 8-ми юни 2020 г. бе подписан Колективният трудов договор за системата на предучилищното и училищното образование (ДО1-134/08.06.2020 г.).
	КТД влиза в сила от деня на подписването му и е валиден до 25.11.2020 г. НУС и социалните партньори подготвиха проект на КТД за следващите две години, в който са включени още по-добри договорености. Поради появилата се пандемия от COVID-19 и последвалата трудна обстановка не само в страната, но и в световен мащаб, подписването на така договорения КТД с проектната материя беше отложено за м. ноември 2020 г.
	За да защитят своите членове и осигурят спокойствието на системата през летните месеци страните в проектодоговора предложиха подписване на КТД, с който да се запазят и гарантират всички добри клаузи, постигнати с досега действащия КТД и Анексите към него.
	Договореностите в подписания Колективен договор са минимални, имат задължителен характер и се прилагат за работниците и служителите, членове на синдикалните организации и за работодателите, членове на организациите на работодателите – страни по договора..
	С колективни трудови договори и споразумения на общинско равнище по-ниско от отраслово, с участието на всички представители на страните по КТД (КТ - чл. 51 в., ал. 1 и чл. 51 в., ал. 2), могат да се договарят само по-благоприятни условия за работниците и служителите от установените в договора.
I. По-важните договорености, които НУС и социалните партньори постигнаха: 
[bookmark: _GoBack]Увеличение на единните разходни стандарти. Независим учителски синдикат, в лицето на председателя – г-н Аспарух Томов и социалните партньори, договориха увеличаване на разходните стандарти в бюджета за 2021 г., както и 360 млн. лева за увеличаване на работните заплати на педагогическите специалисти от 01.01.2021 г.
С чл. 34 от КТД са договорени минималните размери на допълнителните трудови възнаграждения, като са гарантирани досега съществуващите размери за синдикалните членове.
Гарантирани са и по-високите размери на допълнителните трудови възнаграждения, договорени с Анексите към КТД от 11.06.2018 г., а именно: за водене на задължителната документация, за консултиране на родители, деца и ученици – с чл. 34, ал. 9; за учебен час над минималната норма задължителна преподавателска работа (лекторски час) – чл. 34, ал. 8 и т.н.
НУС и социалните партньори договориха за учебната 2019/2020 година на лицата, определени за квестори и учители консултанти на националното външно оценяване в края на VII клас, на държавните зрелостни изпити, на държавните изпити за придобиване на професионална квалификация, а също и на членовете на комисиите за провеждането им, включително и на непедагогическия персонал, както и на директорите на училища, в които се провеждат НВО и/или ДЗИ, да се заплаща сумата от 80 лева на човек за изпитния ден, при реално изпълнение на задълженията (чл. 34, ал. 13).
· Запазва се правото на допълнително трудово възнаграждение за придобит трудов стаж и професионален опит в размер на не по-малко от 1% от основното месечно трудово възнаграждение (чл. 22 КТД);
· Придобитият трудов стаж до 01 юли 2007 година по трудово или служебно правоотношение се зачитат изцяло за придобит трудов стаж и професионален опит по смисъла на Наредбата за структурата и организацията на работната заплата, при определяне продължителността на трудовия стаж и професионалния опит, за които се заплаща допълнително трудово възнаграждение (чл. 24 КТД);
· Допълнително възнаграждение при вътрешно заместване при условията на чл. 259 КТ – в размер не по-малък от 70 на сто от основната работна заплата на замествания работник или служител (чл. 35 КТД);
Съгласно чл. 34, ал. 12 КТД средствата за допълнително трудово възнаграждение за постигнати резултати от труда през учебната година на педагогическите специалисти се планират в рамките на бюджетите на институциите в размер на по-малко от 4% и не повече от 4,5% от годишния размер на средствата за работни заплати.
Право на допълнително трудово възнаграждение на основание чл. 26, ал. 2 от Наредба № 4 имат педагогическите специалисти, които имат действително отработени 124 дни за учебната година (в този брой не се включват отпуски и болнични). До 14.09.2020 г. педагогическите специалисти от образователните институции ще имат отработени необходимите дни за получаване на допълнителното трудово възнаграждение за постигнати резултати от труда.
Годишните средства за квалификация са запазени в размер не по-малък от 1,2 на сто от годишните средства за работна заплата.
Образователните институции планират минимум 50 на сто от годишните средства за квалификация за вътрешноинституционални и междуинституционални квалификации, провеждани под формата на методически семинари, лектории, дискусионни форуми, открити практики, презентации на творчески проекти, резултати и анализи на проведени педагогически изследвания и др. с цел обмяна на добри практики, взаимно учене, споделяне и насърчаване на иновации и повишаване на общото ниво на квалификация на педагогическите специалисти.
II. По-големи размери на предизвестията и обезщетенията:
· По-дълъг срок на предизвестието при прекратяване на трудовите правоотношения по чл. 328, ал. 1, т. 1-3 и 10 от КТ – два месеца (чл. 29 КТД).
· По-голям размер на обезщетението на основание чл. 222, ал. 1 от КТ (за оставане без работа) – брутното трудово възнаграждение за срок от два месеца (чл.31., ал. 1, т. 1 КТД).
· По-голям размер на обезщетението на основание чл. 222, ал. 3 КТ (чл. 31, ал. 1, т. 2-4 КТД), както следва:
· на педагогическите специалисти – в размер на 10,5 брутни работни заплати, когато през последните десет години от трудовия си стаж са заемали длъжност на педагогически специалист в държавна или общинска институция на бюджетна издръжка от системата на предучилищното и училищното образование;
· на лицата от непедагогическия персонал, които са работили при същия работодател през последните 10 години от трудовия им стаж – 8,5 брутни работни заплати.
· Обезщетението по чл. 222, ал. 2 КТ – в размер на брутното трудово възнаграждение на работника или служителя за 3 месеца за лица, чиито трудови правоотношения се прекратяват поради болест (чл. 31, ал. 2 КТД);
· Обезщетение по чл. 331, ал. 2 КТ – не по-малко от 5 брутни работни заплати при прекратяване на трудовия договор по инициатива на работодателя срещу уговорено обезщетение (чл. 30 КТД).
III. По-големи размери на отпуски:
1. Основен платен годишен отпуск по чл. 155, ал. 4 КТ – 28 работни дни за непедагогическия персонал (чл. 40, ал. 1, т. 1).
За 2020 г. за членове на синдикалните организации от непедагогическия персонал в образователните институции се договориха 20 работни дни над определения по чл. 40, ал. 1, т. 1 от КТД размер на основния платен годишен отпуск, във връзка с последиците от обявеното извънредно положение с решение на Народното събрание (ДВ, бр. 22 от 13.03.2020 г. и ДВ, бр. 33 от 07.04.2020 г.) (чл. 40, ал. 2 КТД).
2. Основен платен годишен отпуск за работници и служители от непедагогическия персонал с намалена работоспособност 50 или на 50 на сто – не по-малко от 34 работни дни (чл. 40, ал. 1, т. 2).
3. Удълженият платен годишен отпуск по чл. 155, ал. 5 от КТ и чл. 24, ал. 1 НРВПО за педагогическите специалисти – 56 работни дни (чл. 40, ал. 1, т. 4).
4. Допълнителен платен годишен отпуск по чл. 156, т. 2 от КТ за непедагогическия персонал – не по-малко от 8 работни дни (чл. 40, ал. 1, т. 4)
· Договорено е разпределението на работното време на педагогическите специалисти в периода на учебното време (чл. 38 ОКТД);
След приключване на учебното време в училищата през учебната 2019/2020 г. работният ден на педагогическите специалисти ще се отчита, като в рамките на работното време те ще осъществяват поне два астрономически часа работа, свързана с обща подкрепа по чл. 178, ал. 1, т. 2, т. 4, т. 5 и т. 7 от Закона за предучилищното и училищното образование (за работещите с деца със СОП – два астрономически часа).
IV. Защита:
· Закрила по чл. 333, ал. 4 КТ на редовите синдикални членове – прекратяването на трудовите правоотношения по чл. 328, ал. 1, т. 2 и 4 от КТ (при съкращение в щата и намаляване обема на работа) с работници или служители, членове на синдикатите – страна по договора, може да се извърши само и единствено след предварително съгласие на съответната синдикална организация в образователната институция (чл. 10, т. 3 КТД);
По време на пандемия от COVID-19 Независим учителски синдикат предоставяше на своите членове своевременна, точна и достоверна информация, коментари по приетите нормативни актове, публикувани в сайта на синдиката.
По настояване на НУС и социалните партньори бяха проведени няколко онлайн заседания на ОСТС с участието на Национално сдружение на общините в Република България, с цел споделяне на добри практики за работа в онлайн среда на детските градини.
Благодарение на усилията на всички социални партньори през месеците на пандемия от COVID-19 работещите в системата на предучилищното и училищното образование получаваха пълната работна заплата и допълнителните трудови възнаграждения.
Същевременно Независим учителски синдикат остро осъжда евтините популистки лъжи и познати във времето практики, с които си служат някои партньори. Българският учител е високо интелигентен и всяко подобно действие накърнява неговото достойнство, равнопоставеност и авторитет.

Аспарух Томов
Председател на НУС 

